title: Sistema vocalico d'o latín vulgar
text: O sistema vocalico d'o latín vulgar u sistema qualitativo italico ye una modificación d'o sistema vocalico latino orichinal que consiste en fer coincidir Ĭ curta con a Ē luenga, que converchen en una e zarrada, fer coincidir a Ŭ curta con a Ō luenga, que converchen en una o zarrada, y ubrir as vocals curtas Ě y Ŏ, que esdevienen vocals ubiertas /ɛ/ y /ɔ/. D'esta traza o sistema vocalico latino orichinal de diez vocals con distinción de cantidatz pasa a tener siet vocals, con distinción en qualidatz y obertura.
  
  Este sistema vocalico ya se conoixe en o sieglo III, s'imposó en a pronunciación coloquial en Roma y s'estendilló por amplas zonas de l'Imperio Romano d'Occident: Campania, Abruzzos, norte y centro de Pulla dica Brándiz, centro y norte d'Italia, Istria, Dalmacia, Alpes, Galia y Hispania. Ye o sistema vocalico orichinal sobre o que se desembolicoron os sistemas vocalicos d'as luengas iberorromanicas, galorromanicas, o retorromanico y a mes gran part d'o diasistema italiano.
  
  A denominación de "sistema vocalico d'o latín vulgar" ye comoda pero imprecisa, car nunca no bi ha habiu un solo sistema vocalico en latín vulgar, y bi n'heba d'atros por eixemplo en o latín vulgar de Cerdenya, Berbería, Sicilia, Lucania y Balcans.
  
  Paso de Ŭ curta a "o" semiubierta 
  En aragonés y luengas iberorromanicas y galorromanicas se troba parolas on "o" derivadas de parolas que teneban Ŭ en latín clasico:
  BUCCA > "boca".
  FURCA > "forca".
  LUMBU > "lomo", "loma".
  MUSCA > "mosca".
  URSUS > "onso".
  VULPE + ARE > Golpellar (toponimo recurrent).
  PULVUS > "pols", "polvo".
  
  Esta tendencia tamién s'observa en Ŭ atonas por o que fa a lo latín que orichinó a l'aragonés:
  BARBULU > bárbol.
  INSULA > isola.
  PETRULA > Piétrola.
  PORTOLAE > Puértolas.
  PULMONE > polmón.
  
  Paso de Ĭ curta a "e" semiubierta 
  En aragonés y luengas iberorromanicas y galorromanicas se troba parolas on "e" derivadas de parolas que teneban Ĭ en latín clasico: 
  ILLA > "ella".
  LIGNA > "lenya".
  MITTO > "(yo) meto".
  PISCE > "peix".
  STRICTU > "estreito".
  VIRIDE, VIRDE > "verde".
  SITE > "sete".
  PILU > "pelo".
  PIPERE > "pebre".
  VIDET > "(el) vey(e)".
  PICE > "pez".
  PIRA > "pera".
  
  Diftongación d'as vocals curtas Ĕ y Ŏ en aragonés 
  O sistema vocalico de l'aragonés y luengas vecinas con cinco vocals ye una simplificación d'o sistema vocalico qualitativo italico por diftongación d'as /ɛ/ y /ɔ/ ubiertas, que esdevienen respectivament -ie- y -ue-, desapareixendo estas vocals ubiertas y a diferencia entre diferents tipos de e y o. En benasqués predomina a diftongación pero hay casos de no diftongación en os que se pronuncian as vocals ubiertas /ɛ/ y /ɔ/.
  
  Son eixemplos en aragonés d'esta lei fonetica por a que se diftonga as vocals latinas tonicas curtas Ĕ y Ŏ:
  CĔRVU-M > ciervo
  FĔRRU-m > fierro
  TĔMPU > tiempo
  DĔNTE-M > dient
  PŎNTE-M > puent
  FŎNTE-M > fuent
  
  Esta diftongación ya yera documentada en tiempos imperials, pero s'imposó en o centro d'Hispania en tiempos d'o Reino visigodo de Toledo quan encara no s'heban deseparau as diferents luengas iberorromanicas. En o latín d'a periferia d'o Reino visigodo de Toledo se mantenió arcaizant respecto a esta lei fonetica y no diftongó estas vocals ubiertas, que se mantenioron sin diftongar en a evolución d'o sistema vocalico d'o galaicoportugués y o catalán. A muga entre a diftongación y a no diftongación se da servir como un d'os criterios pa delimitar l'aragonés y o catalán en o ribagorzano, un conchunto de parlas de transición en as que predomina a diftongación en a compleganza d'o Esera y a no diftongación en a compleganza d'a Noguera Ribagorzana. Se desviene pareixiu en as parlas de transición que bi ha entre l'astur-leyonés y o galaicoportugués.
  
  Diftongación de Ĕ y Ŏ debant de Yod 
  
  En aragonés, en astur-leyonés, en part d'o mozarabe, y en fases primerencas d'a evolución d'o francés y talment d'o catalán se produció una  diftongación debant de Yod, a diferencia d'atras luengas romanicas:
  HODIE > HOYE > huei/hué
  PŎDIU-M > pueyo
  
  Posibles excepcions en aragonés 
  En part de l'aragonés actual u en aragonés cheneral se puet sentir parolas con u que d'alcuerdo con a evolución teorica habrían de tener o por derivar de parolas con Ŭ. Por eixemplo en tellán tenemos urmo, curto, buixo, cumo, manullo, sulco, puncha, y en benasqués urmo, curto, churro, puzo, cumo, buixo, furco y suco, que son comun en aragonés. José Antonio Saura Rami considera que i ha interveniu una metafonía. En una fase d'a evolución en a que encara no bi heba -o final atona y bi heba -u final atona, pero en a que a vocal tonica ya yera ubierta en o, esta vocal tonica tornó a cerrar-se pa facilitar o paso d'a vocal final -u en -o.
  FUNDU > fondu > fundo.
  CUMBU > combu > comu > cumo.
  ULMU > olmu > urmo.
  
  Tamién hi ha influito a existencia de grupos consonanticos con consonants nasals en ungla, chunco, puncha, pun, en os que esta consonant nasal fa que a Ŭ breu latina se comporte como una Ū larga latina.
  
  Veyer tamién 
  Diftongación debant de Yod
  
  Referencias
  
  Bibliografía 
  Heinrich Lausberg Lingüistica romanica. Tomo I fonetica Editorial Gredos.
  Rafael Lapesa Historia de la lengua española. Editorial Gredos 1981.
  
  Fonetica
  Idioma latín